**Dobeles novada bāriņtiesas darbība 2022. gadā**

Bāriņtiesa savā darbībā pamatojas uz normatīvajiem aktiem un publisko tiesību principiem. Bāriņtiesas darbības noteikumus nosaka Ministru kabinets.

Dobeles novada bāriņtiesa (turpmāk – Bāriņtiesa) ir Dobeles novada domes izveidota aizbildnības un aizgādnības iestāde, kas Dobeles novada administratīvajā teritorijā prioritāri nodrošina bērna vai aizgādnībā esošās personas tiesību un tiesisko interešu aizstāvību.

Bāriņtiesas sastāvā ir bāriņtiesas priekšsēdētāja, priekšsēdētājas vietniece, divpadsmit bāriņtiesas locekles, divas sekretāres un divi bāriņtiesas locekļa palīgi.

**Pieņemtie lēmumi**

2022. gadā bāriņtiesā notikusi 185 bāriņtiesas sēdes, pieņemti 177 lēmumi, no tiem 7 vienpersoniski lēmumi ( visi par aizgādības tiesību pārtraukšanu vecākiem), 16 lēmumi par nepilngadīgo bērnu un personu ar ierobežotu rīcībspēju mantisko interešu nodrošināšanu vai aizstāvību.

Bāriņtiesas darbības nodrošināšanai pārskata gadā nosūtīti 2310 dokumenti, saņemti 2037 dokumenti. Ir palielinājies gan saņemto, gan nosūtīto dokumentu skaits.

Pārskata periodā tika ierosinātas 110 jaunas lietas.

**Aizgādības tiesības**

Līdz pilngadības sasniegšanai bērns ir vecāku aizgādībā. Aizgādība ir vecāku pienākums rūpēties par bērnu un viņa mantu un pārstāvēt bērnu viņa personiskajās un mantiskajās attiecībās.

2022.gadā pieņemti 33 lēmumi ar kuriem 8 vecākiem bāriņtiesa pārtrauca aizgādības tiesības, jo bija konstatēta vecāku vardarbība pret bērnu, 8 vecākiem bāriņtiesa pārtrauca aizgādības tiesības, informējot tiesībaizsardzības iestādes, 9 bērni palika bez viena vai abu vecāku gādības. Pārtrauktās aizgādības tiesības atjaunotas 3 mātēm. Pārskata gadā 5 bērni atgriezās vecāku aizgādībā.

Ja gada laikā no aizgādības tiesību pārtraukšanas nav iespējams tās atjaunot, tad bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ.

Par 6 vecākiem bāriņtiesa pieņēmusi lēmumu iesniegt prasību tiesā par bērna aizgādības tiesību atņemšanu vecākam. Pēc bāriņtiesas sagatavotajiem un tiesās iesniegtajiem prasību pieteikumiem, ar tiesas spriedumiem 2022. gadā 6 personām ir atņemtas aizgādības tiesības uz 10 bērniem.

**Ārpusģimenes aprūpe**

Bērnam, kurš palicis bez vecāku gādības, nodrošināma ārpusģimenes aprūpe. Bērna interesēs ir primāri nodrošināt iespēju bērnam augt pie aizbildņa vai audžuģimenē, un tikai tad, ja tas nav iespējams, bērnam tiek nodrošināta ārpusģimenes aprūpe institūcijā. Diemžēl bāriņtiesai joprojām ir problēmas nodrošināt ģimenisku vidi vairākiem vienas ģimenes bērniem, kā arī bērniem pusaudžu vecumā, kuriem ir uzvedības un atkarības problēmas.

2022. gadā pieņemti lēmumi par ārpusģimenes aprūpes nodrošināšanu 27 bērniem (19 bērnu vecākiem tika pārtrauktas aizgādības tiesības, 3 bērnu vecāki veselības problēmu dēļ nespēja parūpēties par bērniem, 3 gadījumos bērna vecāki nebija sasnieguši pilngadību), no tiem lielākais skaits 14 ievietoti aizbildņa ģimenē, 8 - audžuģimenē, 5 - institūcijā.

Uz 2022. gada 31. decembri ārpusģimenes aprūpē esošo bērnu skaits ir - 144, no tiem 23 (15 %) bērni audžuģimenēs, 19 (13 %) bērni institūcijā un 102 bērns jeb proporcionāli lielākais skaits (72%) atradās aizbildņa ģimenēs.

Aizbildnis aizvieto saviem aizbilstamajiem vecākus, kā arī pārstāv bērnu personiskajās un mantiskajās attiecībās. Pārskata periodā kopējais aizbildņu skaits ir 73, no kuriem 29 ir vecvecāki, 16 citi radinieki, bet 28 citas personas.

Uz 2022. gada 31. decembri Dobeles novadā ir 9 audžuģimenes.

2022. gadā ārpusģimenes aprūpe beigusies 3 bērniem, no tiem 1 bērniem sasniedzot pilngadību (1 – institūcijā), 2 bērni atgriezušies savu vecāku aprūpē, jo bērna vecāks sasniedzis pilngadību.

Par 14 bērniem bāriņtiesa lēmusi par atļaujas došanu uzturēties savu vecāku ģimenēs.

**Par dalību tiesas sēdēs**

Pārskata gadā bāriņtiesas darbinieki piedalījušies 45 tiesas sēdēs dažādās rajona tiesās un apgabaltiesās. Bāriņtiesa procesos bijusi gan prasītājs, gan tiesas pieaicināta iestāde viedokļa un atzinuma sniegšanai. Bāriņtiesa pārstāvēta lietās par saskarsmes tiesību izmantošanas kārtības noteikšanu, atsevišķas aizgādības noteikšanu, bērna dzīvesvietas noteikšanu, aizgādības tiesību atņemšanu, aizgādnības dibināšanai un rīcībspēju ierobežošanai pilngadīgai personai, adopcijas lietās, lietās par audzinoša rakstura piespiedu līdzekļu piemērošanu bērniem. Kriminālprocesa likumā noteiktajos gadījumos bāriņtiesa pārstāvējusi bērnu un aizgādnībā esošo personu kriminālprocesā. Darbietilpīga un sarežģīta ir bāriņtiesas darbības sfēra atzinumu sniegšanā pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību izmantošanas kārtības noteikšanu. 2022. gadā bāriņtiesa šajās lietās sniegusi 14 atzinumus.

**Nepilngadīgo mantu lietu pārraudzība**

Nepilngadīgiem bērniem var piederēt manta, ko dāvinājuši vai atstājuši mantojumā vecāki, vecvecāki vai citi radinieki. Saskaņā ar Civillikuma normām, vecāki bērnu vārdā bez bāriņtiesas atļaujas nevar mantojumu un/vai dāvinājumu pieņemt vai atraidīt, kā arī rīkoties ar bērna mantu. Bāriņtiesa veic bērna mantisko tiesību ievērošanas pārbaudi, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, pieprasot informāciju no kredītiestādēm, pašvaldības, valsts un citiem uzņēmumiem un iestādēm, kā arī veic bērnam piederošā nekustamā īpašuma apsekošanu. 2022. gada 31. decembrī bāriņtiesas pārraudzībā bija 49 aktīvas lietas par bērna mantas pārraudzību. Pārskata gadā pieņemti 21 lēmums par bērna mantas pārraudzību, ar tiem 11 lietās dota atļauja pieņemt dāvinājumu, 7 - pieņemt mantojumu, 1 - pārdot bērnam piederošo mantu, 2 - izņemt naudas līdzekļus no bērna konta.

**Aizgādnības lietas**

Aizgādnību nodibina pilngadīgai personai, kurai ar tiesas spriedumu ierobežota rīcībspēja. Aizgādnība ir personu ar ierobežotu rīcībspēju personīgo un mantisko interešu, kā arī mantojuma aizsardzības forma. Bāriņtiesa uzrauga aizgādnībā esošo tiesību un interešu ievērošanu, pieprasot no aizgādņiem norēķinus, pārbaudot tos, kā arī veicot šo personu dzīves apstākļu pārbaudes.

Uz 2022. gada 31. decembri aktīvas ir 79 lietas par aizgādņa iecelšanu personai ar ierobežotu rīcībspēju. 58 personas, kurām tiesa nodibinājusi aizgādnību, dzīvo ģimenē, 21 personas institūcijā.

Pārskata periodā 11 personām iecelts aizgādnis, 1 personai piešķirts sevišķais aizgādnis, 6 personām notikusi aizgādņa maiņa, savukārt 7 personu aizgādņiem noteikts pilnvaru apjoms jau esošās aizgādības ietvaros, pamatojoties uz spriedumu par rīcībspējas pārskatīšanu, 3 personu aizgādņi atlaisti no pienākumu pildīšanas sakarā ar aizgādnībā esošās personas nāvi.

Aizgādnība var tikt nodibināta mantojumam, ja mantojuma atstājējam piederējis uzņēmums vai saimniecība, un tā darbība jāturpina līdz brīdim, kad mantiniekiem apstiprinātas mantojuma tiesības. Uz 2022. gada 31. decembri bāriņtiesā bija 4 lietas par aizgādņa iecelšanu mantojumam. Pārskata gadā pieņemti 8 lēmumi par aizgādnību mantojumam, no tiem 4 par aizgādņa iecelšanu, 4 par aizgādņa atlaišanu.

**Apliecinājumu izdarīšana un citu uzdevumu pildīšana**

Bāriņtiesa Civillikuma noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus, ja novadā nav notāra. Bāriņtiesa apliecina darījumus, ja darījuma summa nepārsniedz 8537 *euro*.

Bāriņtiesu likums atļauj Bāriņtiesai veikt notariālās darbības tikai Dobeles novada pagastu teritorijās. 2022. gadā bāriņtiesā ir veikti apliecinājumu un citu uzdevumu skaits – ir veiktas 1730 notariālas darbības, no tām:

* apliecināto darījumu skaits – 153;
* sastādīto testamentu skaits – 3;
* glabāšanā pieņemto testamentu skaits – 3;
* apliecināto pilnvaru skaits - 200;
* apliecināto paraksta īstuma skaits - 535;
* apliecināto dokumentu noraksta, kopijas vai izraksta pareizības skaits – 489;
* sagatavoto nostiprinājuma lūgumu zemesgrāmatai skaits- 260;
* citu sagatavoto dokumentu projektu skaits - 48.

Par šīm darbībām pašvaldības budžetā ir iekasēta valsts nodeva 7782,89 *euro* apmērā.

Bāriņtiesas darba apjoms pēdējo gadu laikā ir būtiski palielinājies. Tā pamatojums ir grozījumi likumos (Civillikums, Civilprocesa likums, Bērnu tiesību aizsardzības likums u.c.), noteikumos vai arī jaunu noteikumu stāšanās spēkā.

Regulāri informācija par bāriņtiesā pieņemtajiem lēmumiem tiek ievadīta Bāriņtiesu informācijas sistēmā (BARIS) un Lietvarī. Normatīvajos aktos noteiktajā kārtībā tiek sniegta informācija par pieņemtajiem lēmumiem Valsts Sociālās apdrošināšanas aģentūrai, Pilsonības un migrāciju lietu pārvaldei, Uzturlīdzekļu garantiju fondam.

Bāriņtiesa ir Latvijas Bāriņtiesu asociāciju biedrs, darbojas asociācijā ar mērķi sekmēt bāriņtiesas darbinieku profesionālo izaugsmi, apspriest normatīvo aktu projektus un izstrādāt priekšlikumus normatīvo aktu grozījumiem, risināt jautājumus bērnu tiesību aizsardzības sistēmas pilnveidošanā un citus bāriņtiesu kompetencē esošos jautājumus.